REGLEMENTĂRI REFERITOARE LA MALPRAXISUL MEDICAL ÎN LEGISLAŢIA UNOR STATE MEMBRE ALE UNIUNII EUROPENE

 Consideraţii generale

Personalul medical, prin exercitarea profesiunii sale nobile, contribuie la respectarea drepturilor fundamentale ale omului, consacrate în art. 22 al Constituţiei României - dreptul la viaţă şi dreptul la integritate fizică şi psihică.

Exercitarea profesiunii medicale implică respectarea unor norme deontologice şi juridice. Normele deontologice stabilesc minimum de morală specifică pentru exercitarea acestei profesii, iar în măsura în care încălcarea unora dintre aceste norme periclitează valori apărate de drept, acestea din urmă sunt reglementate ca şi norme juridice.

În prezent, normele de deontologie medicală sunt cuprinse in Codul de deontologie medicală din anul 2005, care în art. 3 consacră sănătatea omului ca fiind ţelul suprem al actului medical, obligaţia medicului constând în a apara sănătatea fizică şi mentală a omului, în a uşura suferinţele, în a respecta viaţa şi demnitatea persoanei umane, fără discriminari în funcţie de vârstă, sex, rasă, etnie, religie, naţionalitate, condiţie socială, ideologie politică sau din orice alt motiv, în timp de pace, precum şi în timp de război. Codul de deontologie medicală din anul 2005 respectă, în forma actuală, normele internaţionale în materie de deontologie medicală cuprinse în Declaraţia de la Geneva emisă în 1948 după Codul de la Nürnberg (1947) şi amendată de către Asociaţia Mondială Medicală şi în Codul Internaţional al Eticii Medicale.

Încălcarea unei norme deontologice, fără a produce vreun prejudiciu pacientului, poate atrage răspunderea disciplinară a medicului, însă în situaţia în care conduita culpabilă a medicului are drept rezultat producerea unei pagube pe seama pacientului, intervine răspunderea civilă delictuală pentru malpraxis.
Titlul XV al Legii nr. 95/2006 privind reforma în domeniul Sănătăţii reglementează răspunderea civilă a personalului medical şi a furnizorului de produse şi servicii medicale, sanitare şi farmaceutice. Malpraxisul este definit în art. 642 al legii ca fiind eroarea profesională săvârşită în exercitarea actului medical sau medico-farmaceutic, generatoare de prejudicii asupra pacientului, implicând răspunderea civilă a personalului medical şi a furnizorului de produse şi servicii medicale, sanitare şi farmaceutice.

Răspunderea civilă delictuală este generată de obligaţia civilă de reparare a prejudiciului cauzat de o faptă ilicită. Codul civil reglementează în art. 998 - 999 răspunderea civilă delictuală pentru fapta proprie, iar la art. 1000 alin. 3 - răspunderea comitenţilor (persoanele care direcţionează, îndrumă şi controlează activitatea altei persoane) pentru faptele prepuşilor (persoanele care au obligaţia de a urma îndrumările şi directivele primite de la comitent). În cazul în care, prin fapta ilicită, au fost încălcate şi norme de drept penal, iar fapta întruneşte elementele constitutive ale unei infracţiuni, în cauză este antrenată şi răspunderea penală a persoanei vinovate, alături de răspunderea civilă.

Pentru angajarea răspunderii juridice trebuie să existe cumulativ o conduită ilicită, un prejudiciu, legătura de cauzalitate între conduita culpabilă şi rezultatul vătămător, vinovaţie din partea subiectului actului ilicit şi să nu existe împrejurări sau cauze care înlătură răspunderea juridică.

Deşi actele medicale defectuoase nu exclud faptele ilicite comise cu intenţie, cele mai multe acte de malpraxis sunt comise din culpă, aceasta fiind de cele mai multe ori forma de vinovăţie cu care acţionează personalul medical. Se face distincţie în doctrină între culpa comisivă (manifestată în cadrul unei acţiuni inadecvate prin imprudenţă, nepricepere sau stângăcie), culpa omisivă (manifestată în cadrul unei inacţiuni prin neexecutarea unei acţiuni necesare), culpa "in eligendo"(constând în alegerea greşită a unor proceduri medicale ori în delegarea unei persoane necompetente) şi culpa "in vigilando"(constând în nesolicitarea unui ajutor, prin neinformare).

În stabilirea formei de vinovăţie cu care acţionează subiectul, este foarte importantă decelarea între greşeală şi eroare. Greşeala presupune nerespectarea unor norme de comportament profesional pe care un medic cu aceeasi capacitate profesională, în aceleaşi conditii, le-ar fi respectat. Eroarea este determinată de situaţii ca evoluţia complicată a unei boli ori simptomatologia atipică, situatii în care orice medic ar fi procedat în aceeaşi manieră. Spre deosebire de greşeală, eroarea apare în ciuda bunei-credinţe şi a conştiinciozităţii medicului.

Potrivit prevederilor Legii nr. 95/2006, personalul medical răspunde civil pentru prejudiciile produse din eroare, care includ şi neglijenţa, imprudenţa sau cunostinţe medicale insuficiente în exercitarea profesiunii, prin acte individuale în cadrul procedurilor de prevenţie, diagnostic sau tratament. De asemenea, răspunderea civilă este atrasă şi pentru prejudiciile ce decurg din nerespectarea reglementărilor legale privind confidenţialitatea, consimţământul informal şi obligativitatea acordării asistenţei medicale, ori în cazurile în care personalul medical îşi depăşeste limitele competenţei, cu exceptia cazurilor de urgenţă în care nu este disponibil personal medical cu competenţa necesară.

Legea nr. 95/2006 reglementează în art. 643 limitarea răspunderii civile, în sensul că toate persoanele implicate în actul medical defectuos vor răspunde proporţional cu gradul de vinovăţie al fiecăreia. Aliniatul 2 al acestui text de lege consacră cauzele care înlătură răspunderea civilă pentru malpraxis, respectiv faptul că personalul medical nu este răspunzător pentru prejudiciile produse în exercitarea profesiunii în situaţia în care acestea se datorează condiţiilor de lucru, dotării insuficiente cu echipament, infecţiilor nosocomiale, efectelor adverse, complicaţiilor şi riscurilor în general acceptate ale metodelor de investigaţie şi tratament, viciilor ascunse ale materialelor sanitare şi în cazul în care acţionează cu buna-credinţă în situaţii de urgenţă, cu respectarea competenţei acordate.
Alături de personalul medical angajat, răspund şi unităţile sanitare, în calitate de furnizori de servicii medicale, pentru prejudiciile produse pacienţilor ca urmare a serviciilor prestate, generate de viciile ascunse ale echipamentelor medicale, ale substanţelor medicamentoase şi ale materialelor sanitare ori generate de furnizarea necorespunzătoare a utilităţilor.

În activitatea sa, medicul trebuie să aibă în vedere şi să evalueze şi cele mai mici riscuri, dând dovadă de profesionalism şi acţionând cu prudenţă. Pentru evaluarea riscului util, este binevenită obţinerea consimţământului pacientului, după o prealabilă informare cu privire la riscul pe care îl implică un anumit act medical. 

În acest sens, în Legea nr. 95/2006 a fost introdus la Titlul XV şi capitolul III - "Acordul pacientului informat", care statuează obligativitatea obţinerii acordului scris al pacientului ce urmează a fi supus la metode de prevenţie, diagnostic şi tratament cu potenţial de risc, după o prealabilă informare a pacientului cu privire la diagnosticul, natura şi scopul tratamentului, la riscurile şi consecinţele tratamentului propus, la alternativele viabile de tratament, la riscurile şi consecinţele lor, la prognosticul bolii fără aplicarea tratamentului.

Având în vedere faptul că eroarea medicală poate produce consecinţe grave pentru integritatea fizică şi morală a pacientului, legiuitorul a introdus la art. 656 din Legea nr. 95/2006 obligativitatea încheierii de către personalul medical care acordă asistenţă medicală, a unei asigurări de malpraxis pentru cazurile de răspundere civilă profesională pentru prejudiciile cauzate prin actul medical, dovada încheierii unei asemenea poliţe de asigurare fiind o condiţie obligatorie la angajare. Asigurătorul acordă despagubiri pentru sumele pe care asiguratul este obligat să le plătească cu titlu de dezdăunare şi cheltuielile de judecată ale persoanei păgubite, prin aplicarea unei asistenţe medicale inadecvate.

În vederea stabilirii cazurilor de răspundere civilă profesională pentru medici, farmacişti şi alte persoane din domeniul asistenţei medicale, se constituie, potrivit prevederilor art. 668 din Legea nr. 95/2006, la nivelul fiecărei autorităţi publice judeţene şi a municipului Bucureşti, o comisie de monitorizare şi competenţă profesională pentru cazurile de malpraxis.

Drept urmare a sesizării acestei comisii de către persoana pagubită printr-un act de malpraxis, ori de către moştenitorii acesteia, în caz de deces, se desemnează, prin tragere la sorţi, din lista judeţeană a experţilor medicali un expert ori un grup de experţi, în functie de complexitatea cazului, însărcinat cu efectuarea unui raport asupra cazului. Experţii au obligaţia întocmirii şi înaintării către comisie a acestui raport în termen de 30 de zile, comisia urmând să adopte o decizie asupra cazului, în maximum 3 luni de la data sesizării. 

Decizia prin care comisia stabileşte dacă în cauză a fost sau nu o situaţie de malpraxis se comunică tuturor persoanelor implicate în termen de 5 zile calendaristice. Persoanele nemulţumite de decizia comisiei pot face contestaţie în termen de 15 zile de la data comunicării deciziei. Potrivit art. 673 alin. 2 din Legea nr. 95/2006, procedura stabilirii cazurilor de malpraxis nu împiedică liberul acces la justiţie potrivit dreptului comun, astfel că persoana care a fost prejudiciată printr-un act de malpraxis medical se poate adresa instanţei civile de judecată, după parcurgerea procedurii stabilirii cazurilor de malpraxis, cu respectarea termenului de prescripţie de 3 ani de la producerea prejudiciului.

Art. 673 din Legea nr. 95/2006 a fost criticat ca neconstitutional, în cadrul sesizării înaintate Curţii Constituţionale de un grup de 37 de senatori. Autorii sesizării au susţinut că acest text de lege ar fi neconstituţional deoarece contravine prevederilor art. 126 alin.(6) din Constituţie, referitor la controlul judecatoresc al actelor administrative. Curtea Constituţională, prin decizia nr. 298/2006 a respins excepţia de neconstituţionalitate a Legii privind reforma în domeniul sănătăţii, motivându-şi soluţia cu privire la prevederile Titlului XV al legii prin aceea că acest text de lege nu reglementează competenţa instanţelor de drept comun şi nici competenţa instanţelor de contencios administrativ, ci prevede dreptul de a contesta orice decizie a comisiei la instanţa de judecată. 

De asemenea, alin. 2 al art. 673 din lege instituie garanţia legală a liberului acces la justiţie, potrivit dreptului comun. Curtea Constituţională a constatat şi faptul că, prin această lege, nu s-a reglementat o jurisdicţie specială administrativă, ci doar s-a înfiinţat o comisie de monitorizare şi competenţa profesională pentru cazurile de malpraxis, care nu desfăşoară o activitate jurisdicţională, ci o activitate de control şi expertizare profesională.

Printre normele deontologice cuprinse în Codul International al Eticii Medicale se regăseşte şi aceea potrivit căreia medicul este dator să se comporte onest faţă de pacienţi şi colegi şi să nu acopere pe acei medici care manifestă deficienţe de caracter sau competenţă sau care exercită acţiuni de fraudă sau înşelătorie. Această normă deontologică reflectă, atât obligaţia morală a medicului de a-şi desfăşura activitatea cu profesionalism, cât şi obligaţia morală de a nu tolera acte de malpraxis ale altor colegi. Chiar dacă, potrivit dictonului latin, "Errare humanum est", fiecare om este dator să conştientizeze şi să îşi asume în mod responsabil consecinţele faptelor sale. Un reprezentant al corpului medical care săvârşeste o eroare medicală nu trebuie, implicit, marginalizat, însă societatea trebuie să îl sancţioneze, proporţional cu gradul său de vinovatie, având în vedere faptul că prin prejudiciul creat pacientului s-a adus atingere drepturilor fundamentale ale omului - viaţa şi integritatea fizică şi morală.
Conform art. 642 alin. 1 lit. b) din Legea nr. 95/2006 privind reforma în domeniul sănătăţii, definiţia legală a malpraxisului medical este următoarea: "Malpraxisul este eroarea profesională săvârşită în exercitarea actului medical sau medico-farmaceutic, generatoare de prejudicii asupra pacientului, implicând răspunderea civilă a personalului medical şi a furnizorului de produse şi servicii medicale, sanitare şi farmaceutice".

Problematica malpraxisului porneşte de la binomul fapta generatoare de prejudicii - răspundere, dar, în practică, include respectarea reglementărilor legale, buna practică medicală, considerente etice, precum şi comunicarea cu mass media, dat fiind impactul emoţional pe care acest tip de subiecte îl determină. Pentru fiecare medic, prima etapă, obligatorie, este legată de cunoaşterea şi respectarea reglementărilor legale aplicabile practicii medicale. 

Nerespectarea exigenţelor legale în relaţia cu pacientul expune medicul riscului de malpraxis, chiar în conditiile unei practici medicale corecte din punct de vedere strict tehnic. Mai mult decât atât, încălcarea normelor legale în exercitarea practicii medicale face ca asigurarea de malpraxis să nu mai opereze, aşa cum se prevede în cuprinsul majorităţii contractelor de asigurare pentru răspunderea civilă profesională încheiate de medici cu firmele de asigurare.

Procedura de stabilire a cazurilor de răspundere civilă profesională pentru medici, farmacişti şi alte persoane din domeniul asistenţei medicale este prevăzută în Legea nr. 95/2006 privind reforma în domeniul sănătăţii.
            Astfel,  art. 668 prevede : - (1) La nivelul autorităţilor de sănătate publică judeţene şi a municipiului Bucureşti se constituie Comisia de monitorizare şi competenţă profesională pentru cazurile de malpraxis, numită în continuare Comisia. 



           2) Comisia are în componenţă reprezentanţi ai autorităţilor de sănătate publică judeţene şi, respectiv, ai municipiului Bucureşti, casei judeţene de asigurări de sănătate, colegiului judeţean al medicilor, colegiului judeţean al medicilor dentişti, colegiului judeţean al farmaciştilor, ordinului judeţean al asistenţilor şi moaşelor din România, un expert medico-legal, sub conducerea unui director adjunct al autorităţii de sănătate publică judeţene, respectiv a municipiului Bucureşti. 

         (3) Regulamentul de organizare şi funcţionare a Comisiei se elaborează de Ministerul Sănătăţii Publice, se aprobă prin ordin al ministrului sănătăţii publice şi se publică în Monitorul Oficial al României, Partea I. 

         Art. 669. - (1) Ministerul Sănătăţii Publice aprobă, la propunerea Colegiului Medicilor din România, pentru fiecare judeţ şi municipiul Bucureşti, o listă naţională de experţi medicali, în fiecare specialitate, care vor fi consultaţi conform regulamentului de organizare şi funcţionare a Comisiei. 

        (2) Pe lista de experţi se poate înscrie orice medic, medic dentist, farmacist, asistent medical/moaşă cu o vechime de cel puţin 8 ani în specialitate, cu avizul Colegiului Medicilor din România, Colegiului Medicilor Dentişti, Colegiului Farmaciştilor şi, respectiv, al Ordinului Asistenţilor Medicali şi Moaşelor din România. 

        (3) Modalitatea de remunerare a experţilor medicali din lista naţională se stabileşte prin ordin al ministrului sănătăţii publice. 

        (4) Onorariile pentru serviciile prestate de către experţii medicali, desemnaţi potrivit art. 671, se stabilesc în raport cu complexitatea cazului expertizat, sunt aprobate prin ordin al ministrului sănătăţii publice şi vor fi suportate de partea interesată. 

         Art. 670. - Comisia poate fi sesizată de: 
a) persoana sau, după caz, reprezentantul legal al acesteia, care se consideră victima unui act de malpraxis săvârşit în exercitarea unei activităţi de prevenţie, diagnostic şi tratament; 

        b) succesorii persoanei decedate ca urmare a unui act de malpraxis imputabil unei activităţi de prevenţie, diagnostic şi tratament. 

       Art. 671. - (1) Comisia desemnează, prin tragere la sorţi, din lista judeţeană a experţilor un grup de experţi sau un expert, în funcţie de complexitatea cazului, însărcinat cu efectuarea unui raport asupra cazului. 

     (2) Experţii prevăzuţi la alin. (1) au acces la toate documentele medicale aferente cazului, a căror cercetare o consideră necesară, şi au dreptul de a audia şi înregistra depoziţiile tuturor persoanelor implicate. 


    (3) Experţii întocmesc în termen de 30 de zile un raport asupra cazului pe care îl înaintează Comisiei. Comisia adoptă o decizie asupra cazului, în maximum 3 luni de la data sesizării. 

   (4) Fiecare parte interesată are dreptul să primească o copie a raportului experţilor şi a documentelor medicale care au stat la baza acestuia. 

    Art. 672. - Comisia stabileşte, prin decizie, dacă în cauză a fost sau nu o situaţie de malpraxis. Decizia se comunică tuturor persoanelor implicate, inclusiv asiguratorului, în termen de 5 zile calendaristice. 

   Art. 673. - (1) În cazul în care asiguratorul sau oricare dintre părţile implicate nu este de acord cu decizia Comisiei, o poate contesta la instanţa de judecată competentă, în termen de 15 zile de la data comunicării deciziei. 

  (2) Procedura stabilirii cazurilor de malpraxis nu împiedică liberul acces la justiţie potrivit dreptului comun. 

  Art. 674. - (1) Întreaga procedură de stabilire a cazurilor de malpraxis, până în momentul sesizării instanţei, este confidenţială. 

  (2) Încălcarea confidenţialităţii de către persoana care a făcut sesizarea duce la pierderea dreptului de a beneficia de procedura de conciliere. 

 (3) Încălcarea confidenţialităţii de către membrii Comisiei sau experţii desemnaţi de aceasta atrage sancţiuni profesionale şi administrative, conform regulamentelor aprobate. 


SPANIA

În general, medicii pot fi traşi la răspundere pentru prejudiciile cauzate pacienţilor în baza unei răspunderi contractuale. Astfel, în cazul în care medicul este angajat într-un spital public răspunderea pentru cazurile de malpraxis este, atât de natură administrativă, cât şi civilă. Articolul 1101 din Codul civil spaniol prevede că reclamantul se poate adresa, fie pe cale administrativă, şi anume conducerii unităţii medicale, fie pe cale civilă respectiv instanţelor de judecată pentru recuperarea prejudiciului suferit.

De asemenea, medicii au o obligaţie de a face şi nu una de rezultat fiind ţinuţi de jurământul medical pentru a depune toate diligenţele în măsura cunoştinţelor profesionale pentru a vindeca sau trata corespunzător pacientul.

În cazul apariţiei unor cazuri de malpraxis medical sunt luate în vedere două modalităţi de reparare a prejudiciului produs, şi anume: pe de o parte calea judiciară prin intentarea unei acţiuni în justiţie, iar pe de altă parte calea extrajudiciară ce presupune apelarea la proceduri specifice: mediere, conciliere şi arbitraj pentru a soluţiona pe cale amiabilă litigiul dintre pacient şi medicul respectiv.

Astfel, pacienţii care au suferit un prejudiciu în urma unui caz de malpraxis medical au la dispoziţie posibilitatea de a se adresa pentru repararea lui Oficiilor pentru protecţia consumatorului, Companiei de asigurări cu care medicul în cauză are încheiată o asigurare de malpraxis, Colegiului medicilor unde este înscris medicul respectiv.

 Cuantumul daunelor în caz de malpraxis bazat pe răspunderea medicală este stabilit de instanţa de judecată în funcţie de circumstanţele cauzei sau pe cale extrajudiciară prin acordarea unei indemnizaţii din partea asiguratorului.

Sarcina dovedirii prejudiciului revine reclamantului, iar potrivit art.1968 din Codul civil spaniol acţiunea în repararea prejudiciului este supusă unui termen de prescripţie de un an de la producerea acestuia.

Pe lângă răspunderea contractuală, poate apărea şi răspunderea delictuală atunci când un medic acţionează fără a avea consimţământul pacientului într-o anumită situaţie, de exemplu în cazurile de urgenţă.

Referitor la cazurile de conciliere între medic şi pacient, se au în vedere reclamaţiile depuse direct la administraţiile unităţilor medicale împotriva neglijenţelor medicilor în activitatea lor profesională. Este necesar ca înainte de a promova o acţiune în instanţă să se desfăşoare o procedură de conciliere între părţi în faţa unei judecătorii de pace competente. Acordul părţilor de a soluţiona pe cale extrajudiciară litigiul apărut trebuie apoi ratificat de o instanţă de judecată.

Totuşi, când procedura medierii sau concilierii între părţi nu are un rezultat concret se poate apela la un arbitraj specific care să respecte principiile contradictorialităţii, egalităţii şi publicităţii care constituie fundamentele unei judecăţi echitabile.

În acest sens, au fost create tribunale arbitrale medicale ce reprezintă o metodă alternativă pentru soluţionarea litigiilor care apar în cazurile de malpraxis medical, instanţe ce garantează obţinerea unei decizii juste, rapide şi cu autoritate de lucru judecat.

În cazul arbitrajului medical, acesta poate fi definit drept o instituţie juridică, în care două sau mai multe persoane, una dintre ele cu calificare medicală, prin care se rezolvă o situaţie litigioasă rezultată în urma act medical neprofesional cu arbitrii desemnaţi de părţi ale căror decizii sunt luate cu respectarea regulilor de drept.

Această procedură necontencioasă contribuie la îmbunătăţirea relaţiilor medic-pacient şi la repararea oricăror prejudicii fără a aduce atingere reputaţiei profesionale a medicului în cauză.

Arbitrajul medical poate fi caracterizat prin următoarele:

· voinţa neechivocă a părţilor, 

· aplicarea normelor de drept specifice dreptului civil (tribunalele arbitrale medicale soluţionează plângerile depuse împotriva medicilor şi personalului medical pentru răspunderea civilă, precum şi cele de natură penală).

Există mai multe tipuri de arbitraje: contractual sau ad-hoc (care se desfăşoară instituţionalizat în cadrul Colegiilor profesionale ale medicilor şi avocaţilor); de drept (prin interpretarea normelor juridice de către un judecător de pace); echitabil (realizat de arbitrii care manifestă flexibilitate şi au libertatea de alegere a modalităţii amiabile de înţelegere a părţilor);

De asemenea, un rol important în rezolvarea pe cale extrajudiciară a eventualelor litigii între medici şi  pacienţi îl au convenţiile arbitrale ce reprezintă instrumente juridice prin care părţile se obligă să nu urmeze calea judiciară ci să convină asupra unei înţelegeri amiabile.

Avantajele oferite de arbitrajele medicale constau în: evitarea proceselor în faţa instanţelor de drept comun, formalism minim, nu necesită existenţa unor judecători, rapiditate, respectarea hotărârilor luate de arbitri.

Dintre Tribunalele arbitrale medicale importante pot fi menţionate: Colegiul medicilor din Vizcaya care rezolvă conflictele apărute între medici şi pacienţii trataţi inadecvat din punct de vedere medical; Colegiul avocaţilor din Madrid, Colegiul medicilor din Orense, Colegiul medicilor din Barcelona care are în subordine Comisia de anchetă asupra cazurilor de malpraxis medical (această Comisie a introdus începând cu anul 1993 o indemnizaţie compensatorie pentru prejudicii aduse pacienţilor în scopul evitării proceselor intentate medicilor în culpă).

Trebuie menţionat că acordarea unei indemnizaţii compensatorii pacienţilor care au fost prejudiciaţi în urma unui act  medical, propusă în cadrul tribunalelor arbitrale medicale, constituie  o soluţie viabilă de urmat în cazurile de malpraxis medical care nu exclude posibilitatea părţilor vătămate de a se adresa instanţelor de judecată obişnuite dacă nu sunt mulţumite de cuantumul sumelor oferite.

MALTA

Potrivit art. 31 al Legii XII din 2003 privind profesiile medicale, cu modificările ulterioare, Consiliul medicilor este organismul abilitat de a investiga şi soluţiona plângerile formulate de pacienţi împotriva neglijenţelor ori tratamentelor medicale necorespunzătoare, în urma cărora aceştia au suferit prejudicii de natură fizică ori morală.

 De asemenea, art. 32 din aceeaşi lege menţionează că termenul pentru depunerea oricăror cereri pentru cazurile de malpraxis este de doi ani din momentul producerii prejudiciului pentru partea vătămată.

Referitor la măsurile luate de Consiliul medicilor în cazul constatării unor cazuri de malpraxis medical acestea pot merge de la suspendarea licenţei şi plata unor indemnizaţii compensatorii până la retragerea licenţei şi a dreptului de a profesa dacă fapta comisă constituie infracţiune şi este judecată de instanţele de drept comun. Investigaţia realizată de membrii Consiliului nu împiedică ca partea vătămată să înainteze o acţiune separată în faţa instanţelor de judecată în scopul reparării prejudiciului suferit.

PORTUGALIA

De asemenea, există un Colegiu al medicilor la nivel naţional care acţionează pentru apărarea intereselor profesionale ale medicilor şi soluţionează prin anchete cazurile de malpraxis medical luând, în acelaşi timp şi măsuri pentru prevenirea unor astfel de incidente medicale.

ŢĂRILE SCANDINAVE (SUEDIA, DANEMARCA, FINLANDA)

SUEDIA

Sistemul suedez de indemnizaţie a accidentelor medicale se înscrie schematic într-un context de protecţie socială care acoperă boala, invaliditatea şi handicapul, de o manieră foarte complexă. Sistemul sanitar este centrat  pe instituţiile spitaliceşti şi se adresează unei populaţii de 9 milioane de locuitori.

Legea din 1997, Patient Injury Act,  a stabilit obligativitatea şi generalizarea pe ansamblul teritoriului, a unor practici care erau deja în vigoare în anumite comitate din 1975.


În cadrul competenţelor generale de gestiune a sistemului de sănătate, comitatele sunt asigurate la o companie mutuală denumită Landstingedns Őmsesidiga Főrőskringsbolag (LŐF), care are statutul unei companii de asigurări şi care acoperă spitalele publice, clinicile private sub contract cu comitatul şi medicii din comitatul respectiv.


Primele de asigurare sunt calculate per capita şi la final finanţate de către contribuabilii locali.


LŐF este însărcinat cu plata accidentelor medicale evitabile. Propunerile de plată de la LŐF pot face obiectul unui apel în faţa Patient Injury Committee. Această instanţă formată din 7 membri este compusă din jumătate din membri numiţi de către guvern iar cealaltă jumătate sunt din partea medicilor şi este prezidată de către un magistrat.


Complet independentă de efectuarea plăţii există o comisie (Hälso-och ajurkvärdens ansvasnämnd, HSAN) însărcinată cu stabilirea cazurilor de greşeală medicală şi eventual cu sancţiuni disciplinare împotriva personalului medical. 


Într-o manieră independentă, în raport cu structurile precedente, există un Comitet al  pacienţilor, prezent în fiecare comitat, care are un rol de consiliere şi asistenţă gratuită a pacienţilor şi familiilor afectate în urma actului medical. Unul din rolurile Comitetului pacienţilor este de a orienta pacienţii către autorităţile competente, fie LŐF, cu titlul de plată a unei greşeli, fie HSAN în caz de greşeală a unui cadru medical.


Datorită acestor instanţe, cazurile care ajung în faţa judecătorilor sunt mult mai puţine. De asemenea, decizia pronunţată în materie de plată este susceptibilă de apel, în faţa judecătorului.

Plata accidentelor medicale

Un pacient care se consideră victima unui accident medical trebuie să solicite către LŐF plata prejudiciului suportat, în următorii trei ani de la constatarea prejudiciului. Doar accidentele evitabile sunt indemnizate.

Un accident este considerat evitabil dacă ar fi fost evitat de către un „medic experimentat”. Aceştia sunt medicii consiliului aparţinând Asociaţiei medicilor – consiliul companiilor de asigurări care le evaluează caz cu caz.

Prejudiciul trebuie, de asemenea, să fi fost cauzat de serviciile medicale şi să fie un prejudiciu adiţional în raport cu efectele aşteptate privind boala iniţială. Câmpul de indemnizare este următorul: prejudiciul legat de tratament, prejudiciul legat de diagnostic, prejudiciul accidental, eroare de medicaţie.

Sistemul suedez este descris ca un sistem „no blame”. Accidentele fără greşeală, în sens terapeutic, nu sunt indemnizate.
Între schemele de asigurare a pacienţilor din Suedia, Danemarca şi Finlanda există multiple asemănări. Ele sunt organizate şi finanţate în mod similar, cu mici diferenţe. Celelalte ţări scandinave au împrumutat şi adaptat schema de asigurare suedeză, Danemarca şi Finlanda fiind cele mai asemănătoare acesteia. Danemarca nu are un sistem dominant de subscriere, acesta fiind împărţit între un număr de asiguratori privaţi şi  municipalităţile care au ales să se autoasigure.

Schemele de asigurare a pacienţilor includ vătămările care pot fi evitate, deşi definiţia diferă de la o ţară la alta. Fiecare ţară prevede şi reguli care acoperă vătămările care nu pot fi evitate, dar reprezintă mai mult decât poate suporta în mod rezonabil pacientul.

Asigurările din toate schemele au acoperit iniţial doar serviciile din spitalele publice, dar au fost extinse gradual: mai întâi la serviciile publice ambulatorii, iar apoi la toate serviciile finanţate de municipalităţi (de exemplu, medici generalişti, fizioterapeuţi şi unele servicii de îngrijire din spitalele private). Reformele mai recente au extins serviciile şi la furnizorii privaţi.

Fiecare ţară are o schemă de asigurări farmaceutice separată. Aceasta acoperă diferite reacţii adverse grave la medicamente (care sunt excluse din schemele de asigurare ale pacienţilor).

Toate ţările au sisteme separate de soluţionare a cererilor. Un sistem de soluţionare a petiţiilor pe cale administrativă oferă reclamanţilor o cale de atac pentru nemulţumirile legate de răspunsul la cererile lor sau de compensarea oferită. Acesta este independent şi format dintr-un număr de membri numiţi de Guvern (până la nouă). Există, de asemenea, o cale judecătorească de atac.

Schemele de asigurări sociale acoperă pierderea temporară şi pe termen lung a venitului, accesul la serviciile de sănătate şi însănătoşirea. Asigurarea socială este finanţată printr-o contribuţie din salarii, astfel încât toţi oamenii primesc asistenţă de asigurări sociale în timp ce cererile lor de asigurare în calitate de pacienţi sunt procesate, până când sunt capabili să se întoarcă la muncă. Compensarea pentru asigurarea ca pacient se acordă ca sumă forfetară, care se deduce din contribuţiile de asigurări sociale, prezente şi viitoare, ca parte din plata finală.

Principalele arii de distincţie dintre ţări constau în regulile privind asigurarea şi în schemele de prevenire şi rolurile disciplinare.

 În Finlanda, Danemarca şi Suedia, sistemele obligatorii bazate pe lipsa vinovăţiei au intrat în vigoare respectiv din 1987 (Legea privind vătămările aduse pacienţilor a fost adoptată în 1986), 1992 şi 1997. Aceste scheme similare sunt finanţate de asiguratori privaţi, adunaţi în consorţiu sau din fonduri menite să acopere compensarea în anumite circumstanţe. 

În Finlanda, Centrul pentru asigurarea pacienţilor, o adunare de asiguratori care lucrează ca un fond de garantare, a fost înfiinţat în 1987, pentru a asigura o compensare amplă a prejudiciilor rezultate din malpraxisul medical
, într-o schemă bazată pe lipsa vinovăţiei şi pentru a asigura solvabilitatea asiguratorilor. Toţi medicii profesionişti, farmaciile şi cei implicaţi în tratamentul medical au obligaţia de a asigura împotriva unei răspunderi potenţiale, astfel cum este definită în lege. Toate companiile de asigurare care oferă asigurări de malpraxis medical în Finlanda trebuie să fie membre ale Centrului. Acesta soluţionează cererile şi determină cuantumul compensării care urmează a fi plătită (conform reglementării privind prejudiciile). 
Totuşi, nu există compensare pentru vătămările minore şi nici un plafon de compensare. Criteriile de compensare au fost revizuite în 1999 pentru a reflecta mai bine evoluţia din reglementările privind îngrijirea medicală şi prejudiciile. Centrul trebuie să plătească o compensare pentru prejudicii şi în cazurile în care nu a existat asigurare. El trebuie să ofere asigurare furnizorilor de îngrijire medicală cărora li s-a refuzat acoperirea asigurării de către o companie de asigurare. În plus, Centrul are şi rolul de a garanta fondurile care oferă acoperirea asigurării victimelor în caz de lichidare sau faliment al asiguratorului. Centrul pentru asigurarea pacienţilor este supervizat de Autoritatea de supraveghere a asigurărilor. Conform acestei scheme, ratele şi clauzele contractuale pentru poliţele de asigurare ale pacienţilor trebuie divulgate şi sunt reglementate de către Autoritatea de supraveghere a asigurărilor.

În mod similar, sistemul bazat pe lipsa vinovăţiei din Danemarca prevede că toţi furnizorii şi instituţiile de îngrijire medicală (inclusiv cei din mediul privat începând din 1 ianuarie 2004), trebuie să subscrie o poliţă de asigurare a indemnizaţiei. Asiguratorii care subscriu astfel de poliţe trebuie să se adune într-o organizaţie, Asociaţia pentru asigurarea pacienţilor. Ca şi Centrul pacienţilor, această asociaţie are ca scop soluţionarea cererilor şi stabilirea cuantumului compensărilor, conform reglementării privind răspunderea pentru prejudicii şi numai pentru sume care depăşesc 10.000 de coroane daneze. Pacienţii au dreptul de a exercita o cale de atac la Comisia de Apel pentru vătămările aduse pacienţilor şi apoi la Înalta Curte Daneză. Asociaţia are şi o funcţie de reasigurare în cazul în care cuantumul compensării este mai mare decât plafonul poliţei de asigurare sau în caz de răspundere solidară.   

Reguli privind asigurarea în Danemarca

Regulile privind asigurarea din schema de compensare a pacienţilor danezi se clasifică şi evaluează în funcţie de importanţă. Vătămările care întrunesc condiţiile compensării din mai multe prevederi, trebuie să satisfacă şi una dintre următoarele cerinţe.

Danemarca foloseşte un plafon minim de plată a compensării: despăgubirile trebuie să aibă un cuantum mai mare de 10.000 de coroane daneze.

Cerinţele care trebuie întrunite sunt, în următoarea ordine:

1. Regula specialistului

Constă în faptul dacă cel mai bun specialist din domeniul în cauză, în aceleaşi circumstanţe, ar fi oferit un tratament sau o examinare, care ar fi evitat probabil vătămarea.

Vătămările cauzate prin diagnostice eronate sunt supuse regulii specialistului. În aceste cazuri, compensarea diferă de alte vătămări aduse pacientului, prin aceea că se plăteşte de cele mai multe ori pentru a compensa consecinţele bolii pacientului, iar nu pentru vătămările suferite de pacient prin tratamentul acelei boli.

2. Regula echipamentului

Această regulă prevede compensarea vătămărilor cauzate de defectele sau nefuncţionarea echipamentului tehnic folosit în timpul tratamentului  - diferă de la echipamentele pentru măsurători şi anestezie până la implanturile mecanice şi protezele din material sintetic (indiferent dacă scopul lor este să înlocuiască sau să contribuie la buna funcţionare a organelor pacientului). Vătămările cauzate prin nefuncţionarea organelor biologice ale donorului nu intră în această prevedere.

Precedentul regulii specialistului semnifică faptul că vătămările cauzate prin folosirea incorectă a echipamentului sunt evaluate potrivit acestei cerinţe, în timp ce vătămările cauzate prin defectele sau nefuncţionarea echipamentului se evaluează conform regulii echipamentului. Pacienţii sunt, de asemenea, asiguraţi pentru accidente precum ruperea cârjelor sau defectarea cărucioarelor cu rotile.

3. Regula alternativă

Conform acestei reguli, vătămarea ar fi fost evitată dacă o tehnică sau o metodă de tratament diferită, dar egală, ar fi fost folosită. Aceasta trebuie să fi fost disponibilă la momentul tratamentului originar.

Primele reguli au tratat vătămările care pot fi evitate. Pentru cele inevitabile mai există o regulă.

4. Regula suportabilităţii

Se aplică vătămărilor rezultate din tratament care nu au putut fi evitate. Vătămarea nu a putut fi evitată printr-un tratament mai bun, prin folosirea unui echipament mai bun sau fără defecte sau prin folosirea altei tehnici sau metode de tratament la fel de adecvate.

Regula suportabilităţii cere ca gradul vătămării să fie mai mare decât pacientul poate tolera în mod rezonabil. Vătămarea trebuie să fie relativ rară
 şi gravă. 

În evaluarea gradului de vătămare relativă, trebuie comparate atât gradul pretinsei vătămări cât şi gravitatea bolii de care a fost tratat pacientul. 

Cu cât este mai gravă boala pacientului, cu atât mai scump va fi tratamentul necesar, riscurile corespunzătoare vor fi mai mari şi astfel cu atât mai grave vătămările rezultate din tratament, pe care pacientul trebuie să le suporte pentru a fi eligibil pentru compensare.

Danemarca prevede un termen de cinci ani în care poate fi depusă o cerere de compensare, din momentul în care pacientul a cunoscut producerea vătămării.

Reguli privind asigurarea în Finlanda

Schema de asigurare a pacienţilor finlandezi acoperă vătămarea rezultată din tratamentul medical oferit de dentişti, asistente medicale, doctori şi medici chirurgi din locuri private şi publice, fizioterapeuţi, tehnicieni dentari, opticieni şi medici generalişti.

Vătămarea medicală trebuie să se datoreze după toate probabilităţile intervenţiei medicale care a produs-o. Ea trebuie să fie permanentă – pretenţiile pentru vătămări minore se exclud. Tratamentul medical aplicat corect, dar care nu ajunge la rezultatul aşteptat, nu este definit ca vătămare. Operaţia cosmetică, precum lifting-ul facial se exclude dacă nu este legată de o procedură medicală necesară (de exemplu, reconstrucţia facială ca urmare a unei vătămări grave).

Regulile de asigurare includ următoarele evenimente:

1. vătămarea rezultată din tratament – vătămarea trebuie să fi fost cauzată de tratamentul aplicat sau neglijat a fi aplicat, dacă un practician experimentat ar fi tratat pacientul într-un mod diferit, evitând astfel vătămarea. Astfel, tratamentul care este aplicat la un standard rezonabil este exclus din schema de asigurare.

2. vătămarea legată de echipament

3. infecţia – deşi anumite tipuri de infecţii nu sunt acoperite (de exemplu, un apendice perforat)

4. accidentele din spitale

5. vătămările constând în arsuri

6. medicamentele incorect administrate

7. vătămarea care nu poate fi evitată – această regulă se aplică doar dizabilităţii permanente, care nu este cauzată de niciunul dintre evenimentele menţionate. Evaluarea gradului vătămării este legată de criteriile prevăzute de Ministerul Afacerilor Sociale şi Sănătăţii.

Schemele de asigurare a pacienţilor din ţările scandinave variază în extinderea activităţilor de prevenire a vătămărilor produse prin malpraxisul medical. Danemarca a dezvoltat o bază de date amplă, care conţine informaţii privind diagnosticul, procedura, urmările. Ea sponsorizează grupuri de specialişti, care analizează date şi scriu rapoarte pentru revistele medicale privind reguli de bună practică pentru doctori.

Sistemele disciplinare medicale sunt total separate de sistemele de asigurare a pacienţilor din ţările scandinave. Acest principiu general este susţinut de următoarele argumente:

· principiul lipsei vinovăţiei înseamnă că greşelile trebuie să fie spre învăţare, nu pentru blam;

· cauza va fi mai greu de investigat dacă există blam, deoarece doctorii nu vor dori să ofere înregistrări sau nu vor fi deschişi în întregime soluţionării procesului;

· compensarea este scopul principal al schemelor de asigurare a pacienţilor, nu disciplina medicală sau rezolvarea petiţiilor.

Alte ţări operează scheme limitate, care compensează un anumit tip de prejudiciu (de exemplu, vătămările produse la naştere, prin vaccinări sau transfuzii de sânge)
.

ITALIA

Programul de Compensare din Italia prevede compensarea vătămărilor produse prin vaccinări, transfuzii de sânge şi derivate din sânge. Acesta a fost prevăzut în 1992, ca o schemă de stat bazată pe lipsa  vinovăţiei, administrată de Ministerul italian al Sănătăţii şi de autorităţile de sănătate de la nivel local, deşi pacienţii vătămaţi pot introduce acţiune şi la instanţele civile.

Acţiunile trebuie intentate în termen de doi ani de la evenimentul care a produs vătămarea. Această cerinţă a fost introdusă în 1995; anterior nu a fost prevăzut nici un termen.

Nu există un prag de raritate, iar gravitatea vătămării este definită ca un prejudiciu ireversibil care are ca rezultat o dizabilitate sau o boală de durată, inclusiv decesul. Înregistrările medicale trebuie să fie disponibile la evaluare.

Schema include terţii (de exemplu, persoana care contactează un virus de la o altă persoană, care a fost vaccinată recent, intră în schemă).

Într-o primă etapă, autorităţile de sănătate de la nivel local adună petiţiile şi informaţia necesară. Cererile eligibile sunt înaintate Ministerului Sănătăţii. Petiţiile sunt trimise apoi conducerii medicale a spitalului, care procedează la o examinare minuţioasă a petentului. Această informaţie este oferită apoi Ministerului Sănătăţii, care determină drepturile la beneficii.

Schema nu prevede prevenirea vătămărilor sau un rol disciplinar, fiind finanţată prin taxe.

Drepturile la beneficiile prevăzute prin Programul de Compensare din Italia includ ajutorul de deces, pensiile pe caz de boală şi costurile tratamentelor.    

MAREA BRITANIE

Malpraxisul medical constă în intervenţia medicală aplicată în tratamentul unui pacient, care a contribuit la o deteriorare a stării acestuia.

În dreptul civil, malpraxisul este un prejudiciu: un act sau o omisiune care aduce atingere proprietăţii persoanei fizice, reputaţiei sau interesului ei. Reglementarea privind prejudiciile impune obligaţia persoanei de a prevedea în mod rezonabil dacă purtarea sa ar putea aduce atingere altei persoane. În cele mai multe cazuri de malpraxis medical, reclamantul trebuie să dovedească că a suferit un prejudiciu datorat neglijenţei furnizorului de servicii medicale.

Unele comportamente datorate neglijenţei medicale pot constitui infracţiuni.

În cadrul Serviciului Naţional de Sănătate (NHS), sarcina grijii faţă de pacient revine trusturilor NHS.

În Marea Britanie, evoluţia conceptului de malpraxis medical datează de puţin timp. Prejudiciul datorat neglijenţei a apărut în cauza Donoghue vs. Stevenson din 1932, când s-a statuat răspunderea comerciantului pentru produsele defectuoase.

Precedentul-cheie în stabilirea culpei medicale l-a constituit procesul Bolam din 1950. Cauza a oferit testul Bolam. Acesta este invocat în apărarea medicilor profesionişti, când au acţionat în conformitate cu practica acceptată ca fiind adecvată de către un organ de opinie medicală responsabil.
În practică, aceasta a făcut deosebit de dificilă câştigarea pretenţiilor rezultate din malpraxisul medical. Testul Bolam a fost amendat printr-o hotărâre de la sfârşitul anilor '90 pentru a permite judecătorului să constate că o decizie medicală care nu este capabilă de o analiză logică potrivnică nu este rezonabilă şi deci tratamentul constituie malpraxis.

Pentru a se ocupa de malpraxisul medical în Serviciul Naţional de Sănătate, Guvernul a creat un fond finanţat central pentru cheltuielile rezultate din pretenţiile ridicate împotriva NHS. Autoritatea de Litigiu NHS (NHSLA) a fost înfiinţată în 1995 pentru a reprezenta în proces Secretarul de stat. Contribuţiile provin de la trusturile NHS pe baza evaluărilor procedurilor lor de managementul riscului. Procesele intentate medicilor generalişti şi altor profesionişti implicaţi în îngrijirea primară nu intră în competenţa NHSLA, ci a unui număr de organizaţii medicale de apărare.

Recunoscând obligaţia financiară tot mai mare impusă prin pretenţiile rezultate din culpa medicală împotriva NHS – multe rezultate din procedurile de intervenţie întreprinse, din ce în ce mai complexe şi ambiţioase – şi căutând să rectifice deficienţele din sistemul existent, Departamentul Sănătăţii a iniţiat o serie de dezbateri, finalizate în iulie 2003 cu publicarea unui document consultativ
.

Acesta a subliniat importanţa prevenirii neglijenţei prin reducerea riscurilor, prevenirii prejudiciului şi promovării bunei practici, mai curând decât acordarea de despăgubiri. Atunci când este necesară o acţiune în justiţie, a fost propus un răspuns mai bine coordonat şi dezvoltarea unui sistem de compensare mai predictibil şi permisiv, sugerându-se constituirea unei scheme de compensare NHS.     

Reforma din 2003 a recunoscut sistemul nesatisfăcător de soluţionare a cauzelor datorate malpraxisului medical. Procesele au avut tendinţa de a dura tot mai mult, implicând cheltuieli mari, ceea ce a încurajat medicii să practice o medicină defensivă şi să evite procedurile riscante.

Lipsa alternativelor la compensarea legală face foarte dificil pentru victimele accidentelor sau culpei medicale să obţină explicaţii în legătură cu ceea ce li s-a întâmplat şi mai ales să obţină scuze.

NHS a fost acuzat de încercarea de a acoperi malpraxisul şi de a se împotrivi în mod deliberat unor astfel de acţiuni. Negarea răspunderii şi  costurile din ce în ce mai mari au dus la taxe legale controversat de mari, datorate apărării din aceste procese. Conform Oficiului Naţional de Audit, pentru majoritatea pretenţiilor mai mici de 45.000 £, costurile legale şi administrative asociate au depăşit compensarea finală. Potrivit documentului consultativ, 95% din cauze se soluţionează pe cale judecătorească.

GERMANIA

În construcţia juridică germană răspunderea fără greşeală nu există decât în cazuri excepţionale. În principiu, nu există răspundere doar cu condiţia existenţei greşelii. Aceasta este valabilă, de asemenea, şi în dreptul privind răspunderea medicului ca şi cea a instituţiilor spitaliceşti.

Pricipiul existenţei unui contract medical

Baza juridică a răspunderii medicului ca şi cea a instituţiei spitaliceşti, este contractul încheiat cu medicul sau cu spitalul. Acest contract cu medicul este un contract de închiriere, reglementat prin paragraful 611 din Codul civil german.


Doar în cazuri excepţionale contractul cu medicul va fi considerat un contract de antrepriză (art. 631 Codul civil)  şi cu consecinţa faptului că medicul este supus obligaţiei unui rezultat.


Răspunderea medicului poate fi, de asemenea, angajată pe baza art.823 din Codul civil, ca urmare a săvârşirii unor acte ilicite, altfel spus, în baza răspunderii delictuale.


Natura obligaţiei

Medicul nu se angajează în niciun caz în tratarea unei boli dar el face tot ce este necesar, cu toate diligenţele şi cunoştinţele profesionale. El are, de asemenea, obligaţia de informa pacientul cu privire la actul medical.

Greşeala medicală

Regula spune că un pacient care a suferit o daună în cadrul unui tratament medical sau în urma unui sejur într-un spital, fără ca greşeala medicului sau a instituţiei spitaliceşti să poată fi stabilită, nu are niciun drept la indemnizaţie, conform legii (Opferentschädigungsgesetz). Această lege nu prevede niciun fel de drepturi decât în cazul greşelii intenţionale sau a unei neglijenţe grosiere.

În principiu, medicul nu comite o greşeală decât dacă el nu-şi îndeplineşte obligaţiile medicale şi diligenţele privind pacientul, făcând recurs la toate mijloacele şi datele ştiinţifice pe care le deţine.


Aducerea probelor este capitală deoarece de aceasta depinde calculul indemnizaţiei unei victime a actului medical. Pacientul trebuie să demonstreze că medicul sau spitalul nu şi-au îndeplinit obligaţiile contractuale.


Existenţa prejudiciului este condiţia responsabilizării medicale. În caz de responsabilitate pentru greşeala unui medic şi a instituţiei spitaliceşti, trebuie plecat de la principiul că prejudiciul cauzat trebuie indemnizat pentru toată amploarea sa, deşi se face o diferenţă între paguba materială şi paguba imaterială.


Art.847 din Codul civil german prevede indemnizarea prejudiciului moral dacă pacientul este afectat corporal sau sănătatea sa este compromisă. Acesta este în principiu acordat pentru a compensa o durere provocată, pierderea bucuriei de a trăi, sau de a compensa într-o manieră satisfăcătoare dauna ce i-a fost cauzată de către medic sau de către spital.


Baza de indemnizare pentru un prejudiciu moral nu este reglementată prin lege, fiind fixată de către tribunal de la caz la caz.


Pe lângă prejudiciul moral şi cel material, jurisprudenţa ia în considerare şi cererile victimelor al căror prejudiciu se referă la informaţiile insuficiente primite de la medic. Ca urmare, consinţământul pacientului cu privire la actul medical nu este valabil dacă pacientul nu a primit suficiente informaţii cu privire la şansele, alternativele posibile, riscurile şi efectele secundare ale intervenţiei proiectate.


Dacă aceste explicaţii nu i-au fost furnizate, consinţământul pacientului nu mai este valabil iar medicul sau spitalul sunt obligaţi la acordarea de despăgubiri, chiar dacă nu a existat nicio carenţă din punctul de vedere al actului medical, iar urmările neplăcute ale acestui act erau inevitabile din punct de vedere medical.


Dacă un pacient poate dovedi existenţa unei greşeli grave de tratament din partea medicului, jurisprudenţa, ţinând cont de circumstanţele particulare, dă posibilitatea aducerii probelor de cauzalitate dintre greşeala de tratament şi pagubele survenite.


Împărţirea răspunderii

Dacă un medic care tratează un pacient lucrează pe baza unui contract de muncă într-un spital, medicul este considerat un auxiliar de execuţie în spital (art.276 din Codul civil) şi ca atare greşelile medicale sunt puse în sarcina spitalului. Deci şi medicul şi spitalul sunt responsabili pentru greşeala efectuată. Spitalul se delimitează de medic în funcţie de greşeala comisă şi gravitatea pagubelor survenite.

Sunt situaţii în care un medic care are un contract de colaborare cu un spital şi dreptul da a trata pacienţi în sistem privat, dar în cadrul unui spital. În această situaţie nu se poate imputa unui spital o greşeală efectuată de un medic în afara contractului de serviciu. Dacă totuşi spitalul este implicat în crearea prejudiciului atunci se creează o partajare a răspunderii.

FRANŢA

Conform Codului civil francez, art.1147, medicul are o obligaţie contractuală cu privire la „situaţiile în care inexecuţia provine dintr-o situaţie externă ce nu-i poate fi imputată”.

Responsabilitatea medicală aparţine tuturor profesiilor din sănătate ca şi stabilimentelor de sănătate, precum spitalele sau clinicile.

În acelaşi timp, jurisprudenţa pune în sarcina practicienilor obligaţia de informare a pacientului astfel încât acesta să-şi poată apăra dreptul de a pretinde compensaţii.

Victimele unui accident medical nu mai acceptă fatalitatea unui tratament terapeutic:

· acestea au nevoie de o reparaţie legitimă în cazul în care condiţiile lor economice au fost profund afectate;

· alţii doresc ca situaţia lor să servească de exemplu;

Se pune întrebarea, cum se acordă reparaţii pentru situaţiile în care în urma unui act medical apare un handicap grav dar nu există dovada greşelii. Singura soluţie echitabilă este aceea de a pune în sarcina întregii colectivităţi răspunderea pentru un accident medical, prin intermediul unui Fond de garanţie special pentru victimele accidentelor medicale, lăsând ca personalul medical să răspundă doar acolo unde greşeala este dovedită.

Legea nr. 303 din 4 martie 2002, privind calitatea sistemului de sănătate consacră principiul după care personalul medical răspunde pentru greşeală. Reparaţiile în cazul accidentelor medicale se acordă din asigurările personalului medical în cazul unei greşeli.

Titlul II al Codului deontologic medical, „datoriile faţă de pacient”, conţine următoarele dispoziţii:

· Art.32. Din moment ce un medic a acceptat să răspundă unei solicitări, acesta se angajează să asigure personal pacientul de îngrijirea conştiincioasă şi fondată pe datele ştiinţifice acumulate şi dacă este cazul să facă apel la o terţă persoană;

· Art.33. Medicul trebuie ca întotdeauna să elaboreze diagnosticul cu mare grijă, consacrând timpul necesar şi să facă apel la toate metodele ştiinţifice, corect aplicate;

· Art.34. Medicul trebuie să facă prescripţiile cu o claritate indispensabilă, având grijă să se facă înţeles atât de către pacient cât şi de personalul auxiliar, pentru obţinerea unei bune execuţii.

· Art.35. Medicul trebuie să acorde o informaţie loială, clară şi reală legat de starea persoanei pe care o examinează, o îngrijeşte şi o consiliază şi de investigaţiile şi tratamentul pe care îl propune.

Prejudiciul este indemnizabil în funcţie de şansa pe care ar fi avut-o un pacient care ar fi refuzat un tratament sau o investigaţie care este la originea unei greşeli. Reparaţia care va fi acordată unui pacient insuficient informat cu privire la riscul prezentat de un tratament va consta în pierderea şansei pe care ar fi avut-o pacientul care ar fi refuzat tratamentul respectiv.

 O informare greşită privează pacientul de a-şi da consimţământul sau de a refuza clar un act medical ce-i este propus.

Răspunderea penală

Totalitatea greşelilor medicale pot constitui infracţiunea de vătămare corporală sau homicid, în sensul articolelor 222-19 şi 221-6 din Codul penal.

Personalul medical poate de asemenea să fie urmărit pentru lipsa de ajutor faţă de o persoană care în absenţa acestui ajutor şi-a agravat starea de sănătate sau a decedat.

Constituie delict:

· refuzul conştient şi voluntar al unui medic de a efectua un diagnostic conform artei medicale;

· refuzul unui medic, informat cu privire la un pericol, de a aprecia el însuşi pericolul respectiv şi de a acorda asistenţa necesară;

Nu este culpabil:

· medicul, care fiind în imposibilitate de deplasare, nu a putut acorda asistenţa necesară;

· medicul care nu a avut cunoştinţa sau conştiinţa iminenţei unui pericol.

Tardivitatea unui diagnostic nu constituie o infracţiune, dacă aceasta se explică prin complexitatea simptomelor şi dificultatea lor de constatare şi interpretare.

O eroare de diagnostic, nu este ea însăşi o infracţiune.

În schimb, absenţa unei examen aprofundat, care nu a permis efectuarea unui diagnostic eficace şi suficient pentru a evita un deces, se caracterizează prin delictul de homicid involuntar.

Indemnizarea accidentelor medicale se poate realiza prin patru căi:

· prin intermediul Fondului de garanţie special pentru victimele accidentelor medicale, alimentat din diverse contribuţii sociale şi poliţe de asigurare;

· din asigurările sociale;

· din asigurările de răspundere civilă a personalului medical, în caz de greşeală din partea acestora,

· din sistemul de asigurări obligatorii a persoanelor private, finanţat de către o mică colectivitate şi a căror prime sunt extrem de mari.

În anul 2002 s-a înfiinţat Oficiul naţional de indemnizare a accidentelor medicale (ONIAM), instituţie ce se află în subordinea Ministerului sănătăţii şi care are următoarele atribuţii:

· de a soluţiona litigiile legate de pagubele imputabile ca urmare a unui act medical de prevenire, diagnostic sau tratament;

· indemnizarea victimelor. În cazul în care indemnizarea victimei se face din asigurări, ONIAM are un rol de intermediere;

· printre altele, are în subordine observatorul de risc medical (ORM), însărcinat cu colectarea datelor privind accidentele medicale şi indemnizarea acestora.

� Legea finlandeză privind vătămările aduse pacienţilor din 25.07.1986 prevede că asigurarea de malpraxis medical numită asigurarea pacienţilor, pentru a reflecta natura acestui sistem bazat pe lipsa răspunderii, trebuie să acopere vătămarea corporală suferită de pacienţi în legătură cu tratamentul şi îngrijirea medicală primite în Finlanda. Asigurarea trebuie să ofere despăgubiri pentru vătămările corporale susceptibile a fi rezultat din tratamentul medical şi care întrunesc una din următoarele condiţii: vătămări rezultate din tratament, vătămări legate de folosirea echipamentului, infecţii, vătămări produse prin accident, arsuri, administrarea greşită a medicamentelor şi vătămările stupide.  


� Înseamnă că posibilitatea ca tratamentul aplicat să conducă la o vătămare nu este mai mare de 2%, pentru Danemarca


� Germania, Marea Britanie, Franţa, Italia


� Efectuarea de amendamente – Reforma malpraxisului medical





